Жылу беру
Жылу беру теориясының негізгі түсініктері

Жылу беру металлургиялық пештердің жұмысындағы негізгі процестердің бірі болып табылады, сондықтан жылу беру теориясының негізгі ережелері пештер барысында зерттеледі. Жылу энергиясы, басқалары сияқты, ең жоғары потенциалдан ең төменгі деңгейге бағытта беріледі. Жылу энергиясының потенциалы температура болғандықтан, жылудың таралу процесі температураның таралуымен тығыз байланысты, яғни температуралық өріспен. Температуралық өріс – бұл кеңістік пен уақыттағы температура мәндерінің жиынтығы. Жалпы жағдайда, t температурасы кеңістіктің кез-келген нүктесінде х, у, z координаталардың және уақыт τ функциясы болып табылады, демек, температура өрісінің теңдеуі келесі болады:

t = f (x, y, z, τ).

Температурасы уақытқа байланысты өзгеретін өрісті тұрақсыз немесе бейстационар деп атайды. Егер температура уақыт өте келе өзгермесе, онда өріс тұрақты немесе стационар деп аталады. Оның теңдеуі:

t = f (х, у, z).

Температуралық өрістің қарапайым жағдайы – стационарлы бір өлшемді өріс, оның теңдеуі:

t = f (х).

Бейстационарлық температуралық өрісте жүретін жылу алмасуды бейстационарлық жылуалмасу, ал стационар өріс жағдайда – стационарлық режимде жылуалмасу деп атайды.
Жылуалмасу процесі жылуалмасудың үш қарапайым түрінен – жылуөткізгіштіктен, конвекциядан және жылу сәулеленуден (сәуле шығарудан) – тұратын күрделі процесс
Жылуөткізгіштік – бұл тікелей жанасатын және тыныштық жағдайында болатын дененің түйіршіктерінде жылудың ретті өтуі. Жылу өткізгіштікпен жылу беру көбінесе қатты денелерде болады (1, а сурет). Қатты денелерде (диэлектриктерде) және сұйықтарда жылу серпімді толқындармен, металдарда электрондардың диффузиясымен, газдарда атомдардың немесе молекулалардың диффузиясымен беріледі.
Конвекция сұйықтықта, балқымада және газдарда ғана сұйықтықтың немесе газдың қозғалмалы түйіршектерімен жылуды беру арқылы жүреді (1, б сурет). Бұл жағдайда сұйықтық пен газдың қозғалу жағдайы мен сипаты өте маңызды. Конвекция әрдайым жылуөткізгіштік құбылысымен бірге жүреді.
Сәулелену – бұл жылу энергиясының электромагниттік толқындар түрінде таралуы. Ол энергияның екі есе өзгерісімен байланысқан: жылулық энергияның сәулелікке және қайта сәулелік энергияның жылу энергиясына (1, в сурет).

а – жылуөткізгіштік; б – конвекция; в – сәулелену
Сурет 1. Жылу беру түрлері

Металлургиялық пештерде әдетте жылу берудің барлық үш түрі де кездеседі, кей кезде тіпті күрделі қиыстыруда. Оны шарпымалы балқыту пешіндегі жылуалмасу сұлбасының мысалында көрсетейік (сурет 2). Жалынды жоғары температуралы пештерде (шарпымалы балқыту пештері дәл сондай болып келеді) жылу беру газдардан шикіқұрамға, қалауға және былауға сәулелікпен және конвекциямен жүреді. Пештің қалауы және күмбезі газдардан алынған жылудың бір бөлігін шикіқұрамға және былауға сәулелікпен береді. Жылу шикіқұрам қабатының қалындығымен және қабырғалардың, күмбездің және табанның қалауы арқылы жылуөткізгіштікпен тарайды. Былауда жылу жылуөткізгіштікпен және балқымалардың конвекциясымен тарайды. Пештің сыртқы беттігінің қоршаған ортамен жылуалмасуы конвекциямен өтеді. Сонымен, шарпымалы пеште жылу берудің барлық үш түрі байқалады. Газдардан және қалаудан шикіқұрамға және былауға жылуалмасудың негізгі түрі – сәулелену. Жылуөткізгіштік пешпен қоршаған орта арасындағы жылу алмасуда (жылу жоғалымдары) және шикіқұраммен былауды тереңдікке қыздыруда өте маңызды. Шарпымалы пештің жұмыс кеңістігінде конвекцияның маңызы шектеулі.
Төмен температуралы пештерде және газдары үлкен жылдамдықпен ағындайтын жылулық құрылғыларда (ауа жылытқыштар және т.б.) конвекция маңызды рөл атқарады және онымен жылудың барлық мөлшерінен 50 - 70% дейін берілуі мүмкін. Сонымен қатар конвекция шахталық пештерде газдар және шикіқұрам арасында жылуалмасу процесінде маңызы өте зор. Балқытылған қождың қалың қабатына батырылған электродтармен жұмыс істейтін электр кенбалқыту пештерінде шикіқұрамға жылу беру негізінде (в основном) қож конвекциясы арқылы жүреді. Муфельді пештерде, ауа жылытқыштарында және бу қазандарында муфель немесе түтік қабырғасы арқылы жылуөткізгіштік маңызды рөл атқарады.

Л – сәулелену; К – конвекция; Т – жылуөткізгіштік
Сурет 2. Шарпымалы пештегі жылуалмасудың сұлбасы

Стационарлық жылуөткізгіштік

Стационарлық режимде жылуөткізгіштікпен жылу беруді есептеу формулаларын алу үшін қарапайым бір өлшемді стационарлық температуралық өрісті аламыз. Оның теңдеуі: t = f (х). Температуралары бірдей осы өрістің барлық нүктелері изотермиялық беттерде немесе олар әртүрлі температураларда ешқашан қиылыспайтын сызықтарда (изотермаларда) жатыр. Нүктені изотермалар бойымен жылжытқанда температура өзгермейді. Температураның өзгеруі изотермаларды кесіп өтіп, х бағытында қозғалғанда ғана байқалады (сурет 3). Температураның күрт өзгеруі нормаль n бойымен изотермаға қозғалғанда байқалады. Температура өзгеруінің ∆t нормаль бойынша изотермалардың арасындағы қашықтыққа ∆п қатынасының шегі температура градиенті деп аталады, град/м:


.

Сурет 3. Температуралық градиентті анықтаудың сұлбасы

Температура градиенті – бұл изотермаға нормаль бойынша бағытталған вектор, ал оның оң бағыты – температураның жоғарлау бағытындағы бағыт. Қарама-қарсы белгісімен алынған температура градиентінің мәні температураның төмендеуі деп аталады. Уақыт бірлігінде беттің бірлігі арқылы берілген жылу мөлшері жылу ағынының беттік тығыздығы q деп аталады [кДж/(м2∙сағ)]. τ, сағ, уақыт ішінде F, м2, беті арқылы берілген жылудың жалпы мөлшері Q, кДж, келесі теңдеумен анықталады:

Q = q∙F∙τ, кДж.

Жылу ағыны – жылу таралу бағытына сәйкес келетін, бірақ температура градиентінің бағытына қарама-қарсы вектор болып табылады.
Фурье қатты денелердегі жылудың жылуөткізгіштік арқылы таралуын зерттей отырып, келесі заңдылықты орнатты: «Берілген жылу мөлшері температураның төмендеуіне, уақытқа және жылудың таралу бағытына перпендикулярлы болатын көлденең қиманың ауданына пропорционалды». Жылу ағынның беттік тығыздығы q үшін Фурье заңы келесі математикалық өрнекті білдіреді:
q = – λ grad t.

Бұл өрнекте пропорционалдылық көбейткіші λ жылуөткізгіштік коэффициенті деп аталады, ол заттың жылу өткізу қабілетін сипаттайды:


, кДж/(м∙сағ∙град).

Жылуөткізгіштік коэффициенті заттың физикалық сипатынан, құрылымынан, көлемдік тығыздықтан, ылғалдылықтан, қысымнан және температурадан тәуелденеді. Есептеулерде λ мәнін есептеуге қатысатын және анықтамалық кестелерде келтірілген материалдың физикалық сипаттамаларының толық сәйкестігіне келтіріп таңдайды. Материалдың температурасын ескеру өте маңызды, өйткені λ мәні температурадан тәуелденіп келесі теңдікпен сипатталатын заңдылықпен қатты өзгереді:

λt = λ0∙(1 ± bt)

мұнда λ0 – 0 0С үшін жылуөткізгіштік коэффициентінің мәні;
             b – тұрақты шама, тәжірибе жолымен анықталады.

Бейстационарлық жылуөткізгіштік

Бейстационарлық режимдегі жылуөткізгіштік үшін кеңістіктің әр түрлі нүктелері үшін температураның және уақыт бойында берілген жылу мөлшерінің өзгеруі табылады. Мұндай тәуелділіктерді жылуөткізгіштіктің жалпы дифференциалдық теңдеуін шешу арқылы алуға болады.
Бейстационарлық режимдегі жылу өткізгіштікті техникалық есептеулер үшін белгілі бір жағдайлар үшін жылуөткізгіштіктің жалпы дифференциалдық теңдеуін шешу керек, себебі дифференциалдық теңдеудің өзі жылуөткізгіштіктің жалпы заңдарын ғана сипаттайтын көптеген шешімдерге ие. Жылуөткізгіштігінің жалпы дифференциалдық теңдеуінің аналитикалық бірмәнді шешімі үшін осы нақты жағдайға сай қосымша шарттар көрсетілуі керек. Бұл қосымша шарттар шекті шарттар деп аталады, олар келесіні көрсетеді: а) денеде температураның бастапқы таралуын; б) қоршаған ортаның дене бетіне әсер етуін. Шекаралық шарт деп аталатын соңғы шартты келесі үш тәсілмен көрсетуге болады: 1) дене бетінің температуралық режимі орнатылады, яғни дене бетіндегі температура уақыт бойынша белгілі теңдеу tбет = f(τ) түрінде қалай өзгеретінін көрсетіледі; 2) дененің беті арқылы өтетін жылу мөлшері келесі теңдеу Qбет = f(τ) түрінде беріледі; 3) денені қоршаған ортаның температурасы, tорта орнатылады және орта мен дененің беті арасында жылу алмасу заңы көрсетіледі.
Жылуөткізгіштіктің дифференциалдық теңдеуін шешу нәтижесінде осы теңдеуді және белгілі бір шектік шарттарды бір уақытта қанағаттандыратын функция табылуы керек.

